钦定古今图书集成/明伦汇编/宫闱典/第117卷 > 李道
## 钦定古今图书集成/明伦汇编/宫闱典/第117卷 > 李道

按《宋史外戚传》，“道字行之，相州人。其中女为光宗后。
初，道与兄旺聚众归宗泽，泽因事斩旺，命道掌其军。
泽薨，道引军依襄阳镇抚使桑仲，仲以为副都统制
兼知随州，奏于朝，授武义郎、阁门宣赞舍人。仲为霍
明所杀，道与统制李横率兵缟素围明于郢，明亡去。
刘豫遣人持书招道，道不从，执其使以闻，诏嘉奖之。”
豫怒，遣将穆楷攻道，道拒破之。除邓、随州镇抚使，兼
知邓州。时李横已命别将守邓，道惮横，不敢受，遂命
仍知随州。枢密院以道能察军情，不受镇抚之命，理
宜褒赏。诏领荣州团练使，进武义大夫。胡安中守唐
州，势孤不能自立，遂附豫，道招之，安中复来归。会李
成入寇，镇抚使李横弃襄阳去，道亦弃随南归。至江
州，诏道属岳飞为选锋军统制。入唐州，擒伪将，除唐
邓、郢州、襄阳都统制。从飞收复襄阳等郡，授行营护
军。累至复州防御使、果州观察使，戍鄂州。加中侍大
夫、武胜军承宣使，又升御前诸军统制。武兴蛮杨再
兴连岁寇掠，道破其众，擒再兴及其二子。迁保宁军
承宣使。群盗朱持等聚桂阳，诏道移军衡州经理，道
遣高仲等击平之，落阶官，加龙、神卫四厢都指挥使，
迁镇南军承宣使。金将渝盟，命道以所部戍荆南府，
帅臣刘锜奏改为御前前军、右军，就命道统之。锜召
奏事，道代为御前诸军都统制。金将刘士萼屯光化
境，道掩击，焚其舟，萼遂遁去。寻因大将言道与鄂帅
不协，罢。逾年，起授捧日天武四厢都指挥使、知荆南
府。隆兴初，湖北诸司劾其过，帝曰：“道恃戚里，妄作，可
罢。”久之，再为湖北副总管。及卒，乃拜庆远军节度使，
赠太尉，谥忠毅。后既贵，进封楚王。孙孝友、孝纯，皆至
节度使。